<classify> MICHUANO ya Ligi Kuu Bara imesimama kupisha mechi za timu za taifa lakini imesimama ikiwa na msisimko mkubwa kulingana na matokeo na matukio yaliyojiri katika mechi zilizopigwa siku tatu za mwisho.Kwanza ligi hiyo imesimama ikiwa na matokeo ya kibabe na yasiyotarajiwa kulingana na mwendo wa timu husika tangu kuanza kwa ligi. Ukianza kwa Mbao, ilivyoshindwa kurudia ubabe iliouonesha mbele ya Simba na kukubali kipigo cha mabao 2-0 dhidi ya Yanga kwenye uwanja wa Taifa Dar es Salaam.Mbao ambayo ilianza kwa moto mkali ikiongoza ligi kisha kuichapa Simba bao 1-0 kwenye uwanja wa CCM Kirumba, Mwanza na kuzidi kuimarika, kipigo cha juzi kimezidi kuishusha katika msimamo wa ligi na kujikuta katika nafasi ya saba huku Yanga ikizidi kupaa ikiwa katika nafasi ya tatu na pointi zake 16 baada ya mechi sita.Achana na kipigo hicho, lakini jina la Ibrahim Ajibu siku hiyo ndiyo lilikuwa gumzo zaidi kuliko ushindi wenyewe kutokana na pasi ya mwisho ya bao la kwanza aliyoipiga kabla ya baadaye kufunga bao la pili kwa mtindo wa tik-tak lililomuibua mpaka Ofisa Habari wa Simba, Haji Manara kusifia ufundi wa kijana huyo.Upande wa wapinzani wa Yanga, Simba nao walikuwa moto baada ya kuibuka na ushindi wa mabao 2-1 dhidi ya African Lyon na kuzidi kujitengenezea njia ya kutetea ubingwa wao msimu huu. Mabao ya Simba yalifungwa na Emmanuel Okwi na Shiza Kichuya baada ya kukaa muda mrefu bila ya kucheka na nyavu.Hayo ni mabao ya kwanza kwa kila mmoja tangu kuanza kwa msimu huu, bahati mbaya wamefunga wakati ligi inasimama, hivyo nao wamesimama na moto wao ulioanza kuwaka katika mechi yao hiyo ya mwisho.Si unamkumbuka Donald Ngoma? Naye pia juzi kafunga bao lake la kwanza msimu huu akiwa na Azam katika ushindi wa mabao 2-0 walioupata dhidi ya Coastal Union. Ngoma amefunga bao hilo ikiwa ni mechi yake ya pili kuichezea Azam tangu atoke majeruhi ikiwa na maana ameshaanza kuzoea mazingira na anazidi kuwa bora, hivyo wapinzani wanapaswa kukaa sawa kutokana na kufahamika moto wa mshambuliaji huyo anapokuwa fiti.Kwenye uwanja wa Sokoine Mbeya kulikokuwa na derby ya Prisons dhidi ya Mbeya City nako kama ulivyosikia, Prisons ilitoka imeinamisha kichwa chini baada ya Eric Kyaruzi kuiandikia City bao la ushindi dakika ya 87 na kuzima tambo za Wajela-jela hao siku hiyo kwa matokeo ya 2-1.Singida United nayo iliendeleza mchakachaka wake wa ushindi wa tatu mfululizo baada ya kuibutua Ndanda kwa mabao 3-1. Singida iliyoanza kwa kuyumba mwanzoni mwa msimu, sasa inaonekana kuimarika ambapo kabla ya Ndanda ilishinda dhidi ya City kwa mabao 3-0 kisha kuifunga Lipuli 1-0 na sasa imepanda mpaka nafasi ya nne na pointi zake 16.JKT Tanzania timu pekee iliyopanda daraja msimu huu ambayo haijafungwa mpaka sasa nayo ilishikwa shati na vibonde Alliance kwa matokeo ya sare ya 1-1. Alliance waliinyima pointi tatu JKT kwa bao lao la dakika 90 lililowekwa na Juhudi Philimon.Mbali na matokeo hayo lakini kileleni mwa msimamo wa ligi hiyo bado hakujatulia. Hata Azam inayoongoza kwa pointi zake 18 bado haina uhakika na uongozi huo kutokana na Mtibwa Sugar aliyekaa nafasi ya pili na pointi 17.Lakini presha kubwa kwa Azam ni Yanga ambayo ina pointi 16, wamepishana pointi mbili tu huku Yanga ikiwa imecheza mechi sita pekee, Azam ikiwa imeshacheza michezo minane mpaka sasa.Azam sasa inaomba Yanga iliyo kwenye moto wake iteleze ili yenyewe izidi kujiimarisha kileleni. Aidha, kileleni kunaonekana bado kuna utata kwa sababu hata bingwa mtetezi, Simba ina pointi 14 baada ya michezo saba, ikipishana pointi mbili na Singida na Yanga zilizo juu yake lakini ikipishana pointi tatu na Mtibwa na pointi nne na Azam.Kama Simba itashinda mechi yake inayofuata itakuwa sawa na Mtibwa na kuzipiku Yanga na Singida kisha kumpumulia Azam kwa tofauti ya pointi moja. Ni wazi ligi bado mbichi na imesimama wakati ambao kila timu iko moto, inataka kwenda kileleni kujihakikishia usukani mapema lakini takwimu za mechi na idadi ya pointi imebaki kuwa kizungumkuti na kuzidisha utamu na msisimko wa ligi.  <topic>: KITAIFA 